KIRJALLINEN KYSYMYS P-0642/02

esittäjä(t): Giovanni Pittella (PSE) komissiolle

(28. helmikuuta 2002)

Aihe: Australian kanta turvapaikkaoikeuteen

Australian jyrkkä kanta turvapaikkaoikeuteen on joutunut kansainvälisen huomion keskipisteeseen. Australiassa kaikkia laittomia maahanmuuttajia pidetään vangittuina, lapsiperheet ja ilman perheenjäseniä saapuvat alaikäiset mukaan lukien. Australian hallitus suhtautuu tähän ongelmaan edelleen varsin välinpitämättömästi, vaikka maassa on ensimmäistä kertaa ryhdytty voimakkaasti vastustamaan pidätyskeskuksia ja vaadittu niiden sulkemista. Kohdellessaan huono-osaisia ihmisiä tällä tavoin Australia ei ota huomioon turvapaikkaan ja alaikäisten suojeluun liittyviä kansainvälisiä velvoitteita.

Voisiko Euroopan komissio ilmoittaa, mitä mieltä se on edellä mainitusta asiasta? Mihin toimiin se aikoo ryhtyä auttaakseen myönteisen ratkaisun löytämistä edellä mainittuun vaikeaan ongelmaan, joka vaivaa maata, johon on kautta aikojen tultu siirtolaisina, mutta joka näyttää nykyään menettäneen kosketuksen omaan historiaansa?

António Vitorinon komission puolesta antama vastaus

(26. maaliskuuta 2002)

Australian historia perustuu siirtolaisuuteen. Australia on allekirjoittanut pakolaisten oikeusasemasta vuonna 1951 tehdyn Geneven yleissopimuksen ja siihen liitetyn vuonna 1967 tehdyn pöytäkirjan. Se on myös ottanut käyttöön erityisen uudelleensijoittamisohjelman pakolaisten vastaanottamiseksi, jolloin pakolaiset, jotka ovat löytäneet ensimmäisen turvapaikkamaan, voivat tulla Australiaan laillisesti ja saada suojelua ja oleskeluoikeuden. Kuten EU:n jäsenvaltiot, Australia on kohdannut uusia turvapaikanhakijoiden saapumismuotoja viime vuosina. On huomattava, että vuodesta 1945 yli puoli miljoonaa ihmistä on saapunut Australiaan sen pakolais- ja humanitaarisen ohjelman perusteella ja että vuosina 20002001 Australia myönsi lähes 14 000 viisumia humanitaarisista syistä. Näistä viisumeista 8 000 myönnettiin ulkomailla.

Komissio myöntää, että turvapaikanhakijoiden säilöön ottaminen on kiistanalainen asia sekä Australiassa että Euroopassa. Geneven yleissopimuksen 31 artiklassa säännellään niiden pakolaisten asemasta, jotka tulevat sopimuksen allekirjoittaneeseen maahan ja oleskelevat siellä laittomasti. Kansainvälinen yhteisö aloitti vuonna 2000 YK:n pakolaisasiain päävaltuutetun suojeluksessa kansainväliset neuvottelut kansainvälisen suojelujärjestelmän ja erityisesti Geneven yleissopimuksen soveltamisen vahvistamiseksi. Tämän monenvälisen hankkeen perusteella tunnustettiin, että 31 artiklan täytäntöönpanoon ja turvapaikanhakijoiden säilöönottoa koskevaan kysymykseen oli kiinnitettävä erityistä huomiota. Australia osallistuu aktiivisesti tähän neuvotteluprosessiin.

Yhteisen eurooppalaisen turvapaikkajärjestelmän käyttöönottamiseksi komissio on eurooppalaisten perinteiden ja Tampereella kokoontuneen Eurooppa-neuvoston päätelmien perusteella hyväksynyt normit turvapaikanhakijoiden säilöönotosta pakolaisaseman myöntämistä tai peruuttamista koskevista menettelyistä(1) ja turvapaikanhakijoiden vastaanottoa koskevista vähimmäisvaatimuksista(2) annetuissa ehdotuksissa direktiiveiksi, joista neuvotellaan parhaillaan. Nämä normit pohjautuvat useisiin periaatteisiin. Turvapaikanhakijoita ei saa ottaa säilöön vain siksi, että he ovat turvapaikanhakijoita tai saapuneet maahan laittomasti. Turvapaikkamenettelyn aikana voi kuitenkin ilmetä perusteltuja syitä henkilön liikkumisen estämiseksi. Tällaisia rajoituksia voidaan käyttää vain niin kauan kuin se on ehdottomasti tarpeen. Säilöönottotarvetta on tarkasteltava säännöllisesti ja alaikäisten erityistilanne on otettava huomioon. Säilöönoton aikana on varmistettava inhimilliset olosuhteet ja perusoikeuksien kunnioittaminen.

Komissio aikoo edelleen tukea monenvälistä keskustelua näistä monitahoisista asioista, hyvien toimintatapojen vaihtoa ja YK:n pakolaisasiain päävaltuutetun pyrkimyksiä tehdä yhteistyötä asianomaisten maiden kanssa Geneven yleissopimuksen täytäntöönpanoa koskevissa kysymyksissä. Komissiolla ja Australialla on mahdollisuus keskustella turvapaikka- ja siirtolaisuuskysymyksistä lähiviikkoina.

(1) EYVL C 62 E, 27.2.2001.

(2) EYVL C 213 E, 31.7.2001.